Poskantoor se foon lui en lui en lui net(Foto: SA Poskantoor) Die Demokratiese Alliansie het met ŉ steekproef 300 poskantore landswyd geskakel. Die navorsing het gewys dat 80% van poskantore landswyd nie hul telefone beantwoord nie. Boonop het meeste van hulle nie enige werkende telefoonlyne nie. “Dit is geen verrassing nie. Die algemene publiek is al jare lank woedend oor die gebrek aan dienslewering by die Suid-Afrikaanse Poskantoor,” sê Dianne Kohler Barnard, die DA se skaduminister oor kommunikasie. “Toe ons probeer het om die hoofkantoor en kliëntedienssentrum te skakel, as deel van ons 25%-steekproef, was albei oproepe onsuksesvol.” Dit kom net dae ná die aankondiging dat die Poskantoor van voornemens is om werknemers se werksweek met twee dae te verkort. Dit beteken dat werknemers dus 40% minder salaris sal ontvang. “Die vermindering in werksure sal sekerlik ook dienslewering verder verswak.” Die Poskantoor se jaarverslag het ook aangedui dat slegs sowat 68% van pos uiteindelik afgelewer word. Altesaam 146 takke is binne een jaar gesluit en die logistieke vloot is van 1 236 voertuie verminder na 366 voertuie. Permanente personeellede is ook verminder van 15 826 tot 14 460 en werknemertevredenheidsvlakke staan op 42%. “Al hierdie feite het ongetwyfeld verswak sedert die jaarverslag verlede jaar Oktober verskyn het. In die woorde van die huidige R4 miljoen-per-jaar-uitvoerende-hoof: ‘Die staatsbeheerde maatskappy is in ŉ afwaartse spiraal sedert 2004 toe dit laas wins getoon het’. “Die Poskantoor het een van die mees onsuksesvolle staatsbeheerde entiteite geword en die belastingbetaler mors al byna 20 jaar lank geld op dié korrupte en onbekwame instansie. Soos wat sake tans staan, stort die Poskantoor ineen. Dienslewering by die Poskantoor bestaan byna glad nie en die belastingbetaler se geld word in die drein afgespoel.”